ֆեյսբուքյան իր էջում ուղիղ եթերի ժամանակ Փաշինյանը նախ ներկայացրեց եկամտային հարկի գործող համակարգը, ըստ որի մինչև 150 հազար դրամ աշխատավարձ ստացող քաղաքացիները վճարում են 23 տոկոս, 150 հազար դրամից մինչև 2 միլիոն դրամ աշխատավարձ ստացողները՝ 28 տոկոս, իսկ 2 միլիոն դրամից ավել ստացողները՝ 36 տոկոս եկամտային հարկ: Փաշինյանը ներկայացրեց, թե ինչու է կառավարությունը որոշել գնալ եկամտային հարկի համակարգի փոփոխությունների: Նրա խոսքով՝ գործող համակարգը իսկապես վատն է, քանի որ այն բավականին ծանր հարկային բեռ է նախատեսում քաղաքացիների համար: «Կա ևս մեկ պատճառ, որը մեզ ստիպում է հասկանալ, որ այս հարկային համակարգը վատն է, որովհետև հարկային այս համակարգը մեր կարծիքով խրախուսում է ստվերը և չի խրախուսում աշխատավարձերի բարձրացումը: Ամբողջ խնդիրն այն է, որ Հայաստանում գոյություն ունի շահութահարկ՝ 20 տոկոս դրույքաչափով և գումարած 5 տոկոս դիվիդենտի հարկ: Եվ, ըստ էության, մենք կանգնած ենք մի իրավիճակի առաջ, երբ Հայաստանի ռեզիդենտ տնտեսվարողների համար շահութահարկի և դիվիդենտի հարկի գումարը երկու սանդղակի դեպքում առնվազն ավելի ցածր է, քան եկամտային հարկը: Սա բերում է նրան, որ սեփականատերերը նախընտրում են հարկվել շահութահարկի և դիվիդենտի հարկի դաշտում: Եվ ինչ են անում նրանք՝ աշխատավարձը չեն վճարում, որպեսզի բարձր եկամտային հարկ չվճարեն, այդ գոյացած եկամուտը ձևակերպում են որպես շահույթ, ապա՝ որպես դիվիդենտ և արդյունքում աշխատողներին տալիս են աշխատավարձ ծրարներով: Այսինքն, իրականում մարդը ստանում է 250 հազար դրամ աշխատավարձ, բայց ձևակերպված է, օրինակ, 100 հազար դրամը, իսկ մնացած մասը վճարվում է առձեռն, իսկ այդ գումարը դուրս է գրվում շահույթի և դիվիդենտի տեսքով, որովհետև ավելի քիչ է հարկվում մի քանի տոկոսով, որոշ դեպքերում՝ շատ բարձր տոկոսով»,- մանրամասնեց Փաշինյանը: